«Сириус»-м щIыналъэ ират
ЩIэблэмрэ щIэныгъэмрэ зэIэпэгъу хъуным, сабийхэм ящыщу зэфIэкI зиIэхэр нэхъ пасэу къахэгъэщхьэхукIауэ зегъэужьыным теухуащ Сочэ и «Сириус» центрым и лэжьыгъэр.
Олимпиадэм щхьэкIэ яухуахэм ящыщ зым ар къыщызэIуахащ Президент Путин Владимир и унафэкIэ. Центрыр къызэзыгъэпэщар «Талант и успех» цIэр зезыхьэ щIэныгъэ фондращ. 2014 гъэм дыгъэгъазэм и 24-м ар къызэрагъэпэщат щIэныгъэм, спортым, гъуазджэм я лэжьакIуэ нэхъ цIэрыIуэхэм. Абыхэм я Iуэхур даIыгъщ УФ-м ЩIэныгъэмкIэ, СпортымкIэ, ГъуазджэхэмкIэ и министерствэхэм.
Мазэ къэс центрым къокIуэ илъэси 10 — 17 ныбжьым ит сабий 800-рэ егъэджакIуэу, тренеру 100-рэ. Иужьрейхэми мыбы я щIэныгъэм щыхагъа- хъуэ. Езыгъаджэхэри я IэщIагъэмкIэ зэфIэкI зиIэ цIыху цIэрыIуэхэщ.
Сабийхэмрэ балигъхэмрэ махуэ 24-кIэ щыIэщ мы центрым, зэреджэм къыдэкIуэу я узыншагъэри ирагъэфIакIуэу. КъэкIуапщIэ-кIуэжыпщIэм къыщыщIэдзауэ я шхыным щыщIэкIыжу пщIэншэщ.
Сочэ и Адлер районращ «Сириус» центрыр здэщыIэр. Иджы ар щIыналъэ щхьэхуэ ящIащ, зэреджэри Сириус къалэ округщ. Абы къратынущ федеральнэ щIыналъэ статусыр, экономикэ щхьэхуитыныгъэм къищынэмыщIауэ, Президентымрэ Правительствэмрэ зэуэ зыхуагъэзэфу зыщIынур. Федеральнэ щIыналъэщIэм теухуа хабзэр Къэрал Думэм щIэлъщ. ЗэрыжаIэмкIэ, абы къару игъуэтынущ 2021 гъэм къыщыщIэдзауэ.
